CELEX: 32014D0531
Language: el
Date: 2014-08-14 00:00:00
Title: 2014/531/ΕΕ: Εκτελεστική απόφαση της Επιτροπής, της 14ης Αυγούστου 2014 , σχετικά με τη συμμόρφωση των ευρωπαϊκών προτύπων EN 16433:2014 και EN 16434:2014 και ορισμένων ρητρών του ευρωπαϊκού προτύπου EN 13120:2009+A1:2014 για τις εσωτερικές περσίδες με τη γενική επιταγή ασφάλειας της οδηγίας 2001/95/ΕΚ του Ευρωπαϊκού Κοινοβουλίου και του Συμβουλίου και τη δημοσίευση των στοιχείων αναφοράς αυτών των προτύπων στην Επίσημη Εφημερίδα της Ευρωπαϊκής Ένωσης  Κείμενο που παρουσιάζει ενδιαφέρον για τον ΕΟΧ

15.8.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 243/54
            
         ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
   της 14ης Αυγούστου 2014
   σχετικά με τη συμμόρφωση των ευρωπαϊκών προτύπων EN 16433:2014 και EN 16434:2014 και ορισμένων ρητρών του ευρωπαϊκού προτύπου EN 13120:2009+A1:2014 για τις εσωτερικές περσίδες με τη γενική επιταγή ασφάλειας της οδηγίας 2001/95/ΕΚ του Ευρωπαϊκού Κοινοβουλίου και του Συμβουλίου και τη δημοσίευση των στοιχείων αναφοράς αυτών των προτύπων στην Επίσημη Εφημερίδα της Ευρωπαϊκής Ένωσης
   
   (Κείμενο που παρουσιάζει ενδιαφέρον για τον ΕΟΧ)
   
      (2014/531/ΕΕ)
   
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2001/95/ΕΚ του Ευρωπαϊκού Κοινοβουλίου και του Συμβουλίου, της 3ης Δεκεμβρίου 2001, για τη γενική ασφάλεια των προϊόντων (1), και ιδίως το πρώτο εδάφιο του άρθρου 4 παράγραφος 2,
   Εκτιμώντας τα ακόλουθα:
   
               (1)
            
            
               Το άρθρο 3 παράγραφος 1 της οδηγίας 2001/95/ΕΚ υποχρεώνει τους παραγωγούς να διαθέτουν στην αγορά μόνον ασφαλή προϊόντα.
            
         
               (2)
            
            
               Σύμφωνα με το άρθρο 3 παράγραφος 2 δεύτερο εδάφιο της οδηγίας 2001/95/ΕΚ, ένα προϊόν θεωρείται ασφαλές ως προς τους κινδύνους και τις κατηγορίες κινδύνων που καλύπτονται από τα αντίστοιχα εθνικά πρότυπα, όταν τηρεί τα μη υποχρεωτικά εθνικά πρότυπα που αποτελούν μεταφορά ευρωπαϊκών προτύπων, τα στοιχεία αναφοράς των οποίων έχουν δημοσιευθεί από την Επιτροπή στην Επίσημη Εφημερίδα της Ευρωπαϊκής Ένωσης, σύμφωνα με το άρθρο 4 παράγραφος 2 της εν λόγω οδηγίας.
            
         
               (3)
            
            
               Σύμφωνα με το άρθρο 4 παράγραφος 1 της οδηγίας 2001/95/ΕΚ, τα ευρωπαϊκά πρότυπα θεσπίζονται από τους ευρωπαϊκούς οργανισμούς τυποποίησης κατ' εντολή της Επιτροπής.
            
         
               (4)
            
            
               Σύμφωνα με το άρθρο 4 παράγραφος 2 της οδηγίας 2001/95/ΕΚ, η Επιτροπή δημοσιεύει τα στοιχεία αναφοράς των προτύπων αυτών.
            
         
               (5)
            
            
               Στις 27 Ιουλίου 2011, η Επιτροπή εξέδωσε την απόφαση 2011/477/ΕΕ (2). Η εν λόγω απόφαση ορίζει ότι, για να μειωθεί ο κίνδυνος στραγγαλισμού και εσωτερικής ασφυξίας, οι εσωτερικές περσίδες (και τα καλύμματα παραθύρων με κορδόνια) πρέπει να είναι σχεδιασμένες κατά τρόπο που να εξασφαλίζεται ότι είναι εγγενώς ασφαλείς και ότι το προσπελάσιμο(-α, -ες) κορδόνι (κορδόνια), αλυσίδα (αλυσίδες), αλυσίδα με σφαιρίδια (αλυσίδες με σφαιρίδια), εάν υπάρχουν, δεν πρέπει να σχηματίζουν επικίνδυνο βρόχο. Επιπλέον, εάν ο σχεδιασμός του προϊόντος δεν εξαλείφει τον κίνδυνο να σχηματιστεί επικίνδυνος βρόχος, το προϊόν παρέχεται με κατάλληλη διάταξη ασφαλείας που ελαχιστοποιεί τον κίνδυνο στραγγαλισμού. Εάν υπάρχει(-ουν) διάταξη ασφαλείας (διατάξεις ασφαλείας), αυτή(-ές) πρέπει να είναι ανθεκτική(-ές) στον χειρισμό από μικρά παιδιά. Επίσης, δεν πρέπει να αποκολλώνται μικρά μέρη που μπορούν να προκαλέσουν εσωτερική ασφυξία στο παιδί, δεν πρέπει να εγκυμονούν κινδύνους σωματικής βλάβης στα παιδιά, για παράδειγμα λόγω αιχμηρών ακμών, εγκλωβισμού των δακτύλων ή προεξεχόντων μερών, πρέπει να υφίστανται με επιτυχία τη δοκιμή αντοχής και τη δοκιμή καταπόνησης (συνήθης φθορά) και πρέπει να είναι ανθεκτικές στον χρόνο και στην έκθεση στις καιρικές συνθήκες.
            
         
               (6)
            
            
               Στις 4 Σεπτεμβρίου 2012, η Επιτροπή εξέδωσε την εντολή M/505 στους ευρωπαϊκούς οργανισμούς τυποποίησης για να εκπονήσουν ευρωπαϊκά πρότυπα για την αντιμετώπιση ορισμένων κινδύνων που παρουσιάζουν για τα παιδιά οι εσωτερικές περσίδες, τα καλύμματα παραθύρων με κορδόνια και οι διατάξεις ασφαλείας.
            
         
               (7)
            
            
               Στις 19 Φεβρουαρίου 2014, η Ευρωπαϊκή Επιτροπή Τυποποίησης δημοσίευσε για πρώτη φορά τα ευρωπαϊκά πρότυπα EN 16433:2014 και EN 16434:2014 και το αναθεωρημένο ευρωπαϊκό πρότυπο EN 13120:2009+A1:2014 για τις εσωτερικές περσίδες, σύμφωνα με την εντολή της Επιτροπής.
            
         
               (8)
            
            
               Τα ευρωπαϊκά πρότυπα EN 16433 και EN 16434, καθώς και ορισμένες ρήτρες του ευρωπαϊκού προτύπου EN 13120+A1 ανταποκρίνονται στην εντολή M/505 και συμμορφώνονται με τη γενική επιταγή ασφάλειας της οδηγίας 2001/95/ΕΚ. Ως εκ τούτου, τα στοιχεία αναφοράς τους δημοσιεύονται στην Επίσημη Εφημερίδα της Ευρωπαϊκής Ένωσης.
            
         
               (9)
            
            
               Τα μέτρα που προβλέπει η παρούσα απόφαση είναι σύμφωνα με τη γνώμη της επιτροπής που έχει συσταθεί δυνάμει της οδηγίας 2001/95/ΕΚ,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Τα ακόλουθα ευρωπαϊκά πρότυπα πληρούν τη γενική επιταγή ασφάλειας της οδηγίας 2001/95/ΕΚ για τους κινδύνους που καλύπτουν:
   
               α)
            
            
               EN 16433:2014 «Εσωτερικές περσίδες — Προστασία από κινδύνους στραγγαλισμού — Μέθοδοι δοκιμής»·
            
         
               β)
            
            
               EN 16434:2014 «Εσωτερικές περσίδες — Προστασία από κινδύνους στραγγαλισμού — Απαιτήσεις και μέθοδοι δοκιμής για τις διατάξεις ασφάλειας»· και
            
         
               γ)
            
            
               τις ρήτρες 8.2 και 15 του ευρωπαϊκού προτύπου EN 13120:2009+A1:2014 «Εσωτερικές περσίδες — Απαιτήσεις επιδόσεων και ασφάλειας».
            
         Άρθρο 2
   Τα στοιχεία αναφοράς των προτύπων EN 16433:2014 και EN 16434:2014 και των ρητρών 8.2 και 15 του ευρωπαϊκού πρότυπου EN 13120:2009+A1:2014 δημοσιεύονται στη σειρά C της Επίσημης Εφημερίδας της Ευρωπαϊκής Ένωσης.
   Άρθρο 3
   Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
   
      Βρυξέλλες, 14 Αυγούστου 2014.
      
         
            Για την Επιτροπή
         
         
            Ο Πρόεδρος
         
         José Manuel BARROSO
      
   
   
      (1)  ΕΕ L 11 της 15.1.2002, σ. 4.
   
      (2)  Απόφαση 2011/477/ΕΕ της Επιτροπής, της 27ης Ιουλίου 2011, σχετικά με τις απαιτήσεις ασφάλειας που πρέπει να ανταποκρίνονται στα ευρωπαϊκά πρότυπα για την αντιμετώπιση ορισμένων κινδύνων που παρουσιάζουν για τα παιδιά οι εσωτερικές περσίδες, τα καλύμματα παραθύρων με κορδόνια και οι διατάξεις ασφάλειας σύμφωνα με την οδηγία 2001/95/ΕΚ του Ευρωπαϊκού Κοινοβουλίου και του Συμβουλίου (ΕΕ L 196 της 28.7.2011, σ. 21).